
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)  9401 444, факс: (+359 2) 9401 595



Р Е Ш Е Н И Е
№  РС-262-19-071

Днес, 16.10.2019 г., в град София, Комисията за противодействие на корупцията и за отнемане на незаконно придобитото имущество, в състав:


Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И:



Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-262 от 10.04.2019 г., по описа на КПКОНПИ.
Сигналът е насочен против Е. Р. М. – Главен архитект на Община Б..
По същество, в сигнала се твърди, че главният архитект на Община Б. – арх. Е. М., е издал сам на себе си виза за проектиране, проектирал е и след това сам си е одобрил направения от него проект във връзка с изграждането на централен градски парк с площад и концертна естрада в гр. Б.. Вследствие на горното, се излагат съмнения за наличие на конфликт на интереси.
Към сигнала е приложен като доказателство протокол  № 1/31.01.2019г. от заседание на общинския съвет в гр. Б..

Във връзка с твърденията в сигнала Комисията е изискала от Кмета на Община Б. и с писмо, вх. №ЦУ01/24015 от 11.10.2019г. е получила доказателства за служебното качество на Главния архитект на общината – Трудови договори, длъжностни характеристики, 3 бр. декларации по чл.12 от ЗПУКИ (отм.). 
          Служебно е събрана цялостна документация във връзка с проведена обществена поръчка с предмет „Изграждане на централен градски парк с площад и концертна естрада“ в УПИ I-за парк, кв. 91 по ПР на гр. Б., община Б..
         Комисията служебно е извършила справки на електронната страница на Община Б. и на Камарата на архитектите в България и в НБД „Население“.





При така извършената проверка, Комисията за противодействие на корупцията и за отнемане на незаконно придобитото имущество установи следното от фактическа страна:

Сигналът е подаден от лице с посочени три имена, ЕГН, адрес и е подписан. 
Е. М. първоначално е назначен на длъжност „старши специалист“ в отдел „Кадастър, регулация и УТ“ в Община Б. въз основа на трудов договор № ТД-101/29.02.2016 година. 
С допълнително споразумение № ТД-139/01.04.2016 г. е назначен на длъжността „главен архитект“  до провеждането на конкурс.
Въз основа на проведен конкурс Е. М. е назначен за главен архитект на Община Б. въз основа на трудов договор № ТД-221/01.11.2017 г. 
Същият е подал декларации по чл. 12, т.1, т. 2 и т. 3 от ЗПУКИ (отм.).
Е. М. е вписан като архитект в Камарата на архитектите в България с рег. № 05822 и притежава пълна проектантска правоспособност по чл.230 от Закон за устройство на територията (ЗУТ), с ограничение за територията на община Б.
От представените по преписката доказателства е видно, че със заповед № РД-160/21.04.2017 г. кметът на Община Б., в качеството му на представляващ общината, която е собственик на УПИ I-за парк, кв. 91 по ПР на гр. Б., частна общинска собственост съгласно АЧОС № 507/2007г., на основание чл. 230, ал. 4 от ЗУТ, е възложил изработването на инвестиционен проект за нуждите на общината, във фаза технически проект, с наименование „Централен градски парк с площад и концертна естрада“, на служители от общинската администрация, в това число арх. Е. М..
На 10.05.2017 г., арх. Е. М., в качеството му на ВРИД главен архитект на Община Б. издава, на основание чл. 140, ал. 1 и ал. 2 от ЗУТ, Виза за проучване и проектиране, изх. № 652 от 10.05.2017г., на „Централен градски парк с площад и концертна естрада“ в УПИ I-за парк, кв. 91 по ПР на гр. Б., частна общинска собственост съгласно АЧОС № 507/2007година.
На 01.09.2017 г. за проект „Централен градски парк с площад и концертна естрада“ е издадено разрешение за строеж № 350/01.09.2017г. от ВРИД Главен архитект на Община Б. – арх. Е. М., като с разрешението за строеж проектът е разделен на два етапа на изпълнение, подробно описани в разрешението.
Със заповед № 5/08.02.2018 г. на Главния архитект на общината – арх. Е. М. е допълнено Разрешение за строеж № 350/01.09.2017 г., като е допуснато съществено изменение на одобрения инвестиционен проект при условията на чл. 154, ал. 2, т. 5 и т. 6 от ЗУТ.
Със заповед № РД-19-1214/01.10.2018г. на началника на ДНСК – арх. И.Н., е назначена държавна приемателна комисия за строеж „Централен градски парк с площад и концертна естрада“, а с Протокол обр. 16 от 16.10.2018г. е установена годността за ползване на посочения строеж. Вследствие на това е издадено разрешение за ползване № СТ-05-1277 от 30.10.2018 г. от началника на ДНСК.


При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

За да е осъществен конфликт на интереси по смисъла на чл.2 от ЗПУКИ (отм.) чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респективно в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на Главен архитект на Община Б., Е. М. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
Твърденията в сигнала по същество касаят съмнения за наличие на конфликт на интереси по отношение на Е. М. поради това, че той е издал сам на себе си виза за проектиране, проектирал е и след това сам си е одобрил направения от него проект.
Съгласно чл.5, ал.3 от ЗУТ, Главният архитект ръководи, координира и контролира дейностите по устройственото планиране, проектирането и строителството на съответната територия, координира и контролира дейността на звената за изпълнение на функциите и задачите по този закон и издава административни актове съобразно правомощията, предоставени му по този закон. 
Съгласно чл.140, ал.7 от ЗУТ, визата за проектиране се издава от главния архитект на общината, съответно от областния управител, от министъра на регионалното развитие и благоустройството. 
Видно от разпоредбата на чл. 141, ал. 1 от ЗУТ, идейният инвестиционен проект подлежи на съгласуване от главния архитект на общината въз основа на предварителна оценка за съответствие по чл. 142, ал. 2.
Съгласно чл. 148, ал.2 от ЗУТ,  разрешение за строеж се издава от главния архитект на общината.
Е. М., в качеството му на главен архитект на Община Б., е упражнил правомощия по служба, като е участвал в изготвянето и е одобрил инвестиционен проект във фаза технически проект, с наименование „Централен градски парк с площад и концертна естрада“, издал е виза за проектиране, изх. № 652 от 10.05.2017 г. и е издал е разрешение за строеж № 350/01.09.2017г., което е допълнил със своя заповед № 5/08.02.2018 г.
Следователно, налице са две от предпоставките за наличие на „конфликт на интереси“– лице, заемащо висша публична длъжност и упражнени от същото правомощия по служба. Липсва обаче третата предпоставка – наличието на частен интерес от упражнените правомощия по служба.
Това е така, тъй като съгласно разпоредбата на чл. 230, ал. 4, служителите в общинските администрации, които имат пълна или ограничена проектантска правоспособност, могат да изработват служебно проекти за устройствени планове за държавни или общински поземлени имоти на територията на общината, а за изграждането на обекти общинска собственост (какъвто в случая е и централният градски парк) - и инвестиционни проекти, в съответствие с придобитата проектантска правоспособност. 
Именно като служител на общинската администрация, на арх. Е. М., със заповед № РД-160/21.04.2017 г. на кмета на Община Б., е възложено съвместно с други служители от общината, да изготви служебно за нуждите на общината инвестиционен проект във фаза технически проект, с наименование „Централен градски парк с площад и концертна естрада“ в УПИ I-за парк, кв. 91 по плана на гр. Б., частна общинска собственост съгласно акт № 507/2007 година. Отделно от това, изрично в посочената заповед е упоменато, че служителите, на които е възложено изработването на инвестиционния проект, не получават допълнително възнаграждение. Всички последващи действия на Е. М., а именно издаването на визата за проектиране и разрешението за строеж, впоследствие допълнено с отделна негова заповед, са в изпълнение на негови правомощия по служба, съобразно възложеното със заповед № РД-160/21.04.2017 г. на кмета на Община Б.
Видно от гореизложеното, упражнените от Е. М. правомощия по служба не касаят негови собствени или на свързано с него лице имоти или интереси, следователно не поставят в привилегировано положение и не създават облага по смисъла на чл.52 от ЗПКОНПИ нито за М., нито за свързано с него лице.

        Липсата на частен интерес от упражнените правомощия по служба, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.

 Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество


Р Е Ш И: 


 НЕ УСТАНОВЯВА конфликт на интереси по отношение на Е. Р. М., ЕГН ******** - Главен архитект на Община Б.  и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с участието му в изготвянето и одобрението на инвестиционен проект във фаза технически проект, с наименование „Централен градски парк с площад и концертна естрада“, издадена виза за проектиране, изх. № 652 от 10.05.2017 г., и издадено разрешение за строеж № 350/01.09.2017г., допълнено със заповед № 5/08.02.2018 г, поради липса на частен интерес, негов или на свързано с него лице, по смисъла по §1, т.15, буква “а“ от ДР на ЗПКОНПИ. 

 Препис от решението да се изпрати на СГП, с оглед преценка за реализиране на правомощията по чл. 76,  ал. 2 от ЗПКОНПИ.

 С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
       

                 
                            КОМИСИЯ:

                                                       Заместник-председател: ….…………………/Антон Славчев/

                                                       Член:…………………...…………….../Антоанета Цонкова/


                                                       Член:…………………...…………….../Пламен Йоцов/


                    Член:…………………………………./Силвия Къдрева/

